《喜雨》
明代·唐文凤

皇天久不雨，一雨成岁功。君心妙孚感，膏泽施无穷。

遂令封域内，禾黍咸芃芃。物物皆滋润，幸兹和气同。

天道日以昭，君德日以隆。至诚格上下，惠政敷西东。

舟车达四境，耕凿居三农。太平臻盛治，民俗如豳风。

从今书大有，击壤歌时雍。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。